Nuuskommentaar: Zuma dreig met ou koeie van korrupsiePres. Jacob Zuma tydens sy antwoordsessie in die parlement (2 November 2017). Foto: Elmond Jiyane/GCIS Om die aandag weg van hom te fokus, dreig pres. Jacob Zuma nou dat hy wel ’n kommissie na staatskaping sal aanstel, maar een wat nie net nuwe korrupsie sal ondersoek nie, maar ook korrupsie uit die vorige bedeling. Terwyl die swaard van staatskaping oor pres. Jacob Zuma se kop bly hang, hou hy aan om dit weg te waai asof dit ’n orige vlieg is, in plaas van ’n rooi perdeby. Tydens sy laaste vraesessie van die jaar in die parlement het hy ’n baie ou troef gespeel – hy sal korrupsie deur ’n kommissie van ondersoek laat ondersoek, maar dit tot voor 1994 laat terugstrek, “en diegene wat nou ’n ondersoek na staatskaping najaag, sal spyt wees”. Dat daar korrupsie in die ou bedeling was, is ongetwyfeld so. Een minister het tronkstraf uitgedien, ’n ander se aspirasies om premier te word het in die stof gebyt toe onthullings gemaak is oor sy (beweerde?) betrokkenheid by ’n besproeiingskema. Van die aksies wat nou gewoon as korrupsie uitgewys word, was gesanksioneerde strategiese handelinge om die impak van ’n gesofistikeerde aanslag die hoof te bied. Hoeveel skade aangerig kan word as ’n kommissie met ’n soortgelyke gedienstigheid as dié wat die wapenskandaal moes ondersoek, op die been gebring word, kan slegs bespiegel word. ’n Aantal jare gelede het die ANC ministers as deel van sy propaganda-aanslag “verplig” om gereeld tydens toespraakgeleenthede te verwys na die “vreeslike omvang” van korrupsie onder die vorige bedeling. Dit is vermoedelik hierna wat Zuma verwys. Die teruggryp na ou koeie is nie uniek aan Suid-Afrika nie. Terwyl daar skynbaar vordering is in die bewerings dat pres. Donald Trump se verkiesingsveldtog deur Russiese inmenging bevoordeel is, is daar nou ook vordering in ’n ondersoek dat Hillary Clinton se veldtog ook deur die Russe bevoordeel sou word. In 2010, toe sy minister van Buitelandse Sake was, het sy glo 20% van die VSA se uraan aan Rusland gegee in ruil vir $145 miljoen se skenking aan die Clinton-stigting. Dié kommissie van pres. Zuma sal boonop ’n leeftyd hê van so lank as wat die publiek voel dis nodig om korrupsie te ondersoek. Die implikasie is dat die bewindstye van oud-presidente Nelson Mandela en Thabo Mbeki ook onder die loep sal kom. Pres. Jacob Zuma tydens sy antwoordsessie in die parlement (2 November 2017). Foto: Elmond Jiyane/GCIS Die kommissie sal ’n aanvang neem sodra sy hofaansoek oor die staatskapingsverslag afgehandel is. Dit handel daaroor dat hy volgens die grondwet kommissies en hul voorsitters moet aanwys, maar dat die openbare beskermer in hierdie geval gelas het dat die hoofregter die voorsitter moet nomineer wat Zuma dan moet aanstel. Die vorige OB het stellig die debakel van die wapenskandaal in die oog gehad toe sy dié bepaling in haar verslag ingeskryf het. Die boodskap is duidelik – net so min as wat die publiek kon hoop dat die wapenskandaal-kommissie die wapenskandaal sou oopvlek en openbare kennis maak, net so min wil Zuma dat ’n kommissie oor staatskaping naby aan sy bas kom. Dit verskerp die belangrikheid van ondersoeke deur ondersoekende joernaliste, veral dié wat die ondankbare taak het om deur vragte gelekte e-posse te werk om die swerm rooi perdebye los te laat wat al om Zuma se kop vlieg, en wat hy bloot met ’n armswaai probeer verwilder. Druk om nie net van Zuma ontslae te raak nie, maar ook van die katnes van belangeboeties, sal klaarblyklik buite-om gewone parlementêre bedrywighede en versienings moet geskied. Dié ondersoeke word nou ook aangehelp deur buitelandse inisiatiewe wat Peter Heine nou in Europa inisieer. Voorts bekyk die FBI ook hoe die Gupta-kwessie na die VSA kon oorgespoel het, en neefs van die Guptas – ook Guptas – in die VSA betrokke sou kon wees. En Zuma is ’n ou politieke jakkals. Sy intelligensiedienste het stellig belangriker werk om te doen as om nou ou koeie op te grawe en deur die bleek gebeentes na korrupsie van toet te soek. Die ANC het immers nie korrupsie uitgevind nie, net vervolmaak.